สมหมายบินถกเอดีบี  แก้ปัญหาเศรษฐกิจ
สมหมาย เตรียมถกสถานการณ์เศรษฐกิจการเงินอาเซียน และมาตรการในการขับเคลื่อนเศรษฐกิจของไทยต่อเอดีบี
2 พ.ค. 2558

สมหมาย เตรียมถกสถานการณ์เศรษฐกิจการเงินอาเซียน และมาตรการในการขับเคลื่อนเศรษฐกิจของไทยต่อเอดีบี
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ระหว่างวันที่ 1-5 พ.ค.นี้ นายสมหมาย ภาษี รมว.คลัง พร้อมด้วยคณะผู้แทนไทย จะเดินทางเข้าร่วมการประชุมประจำปีสภาผู้ว่าการธนาคารพัฒนาเอเชีย (เอดีบี) ครั้งที่ 48 และการประชุมรัฐมนตรีคลังและผู้ว่าการธนาคารกลางอาเซียน บวก 3 ครั้งที่ 18 ณ กรุงบากู สาธารณรัฐอาเซอร์ไบจาน
การประชุมครั้งนี้ มีประเด็นสำคัญที่จะหารือในเรื่องสถานการณ์เศรษฐกิจการเงินโลกและของไทย นโยบายและมาตรการในการขับเคลื่อนเศรษฐกิจ ความร่วมมือระหว่างไทยและเอดีบี ข้อเสนอแนะในการดำเนินนโยบาย รวมทั้งแลกเปลี่ยนความคิดเห็นเกี่ยวกับแนวทางการรับมือการเปลี่ยนแปลงของสภาพเมือง และการจัดการกับปัญหาของเมืองใหญ่ เพื่อปรับเปลี่ยนเป็นเมืองที่น่าอยู่อาศัยในอนาคต
ขณะเดียวกัน การประชุมรัฐมนตรีคลังและผู้ว่าการธนาคารกลางอาเซียน บวก 3 ครั้งที่ 18 จะหารือเกี่ยวกับภาวะเศรษฐกิจของภูมิภาคอาเซียน การติดตามความคืบหน้า และมอบหมายนโยบายด้านความร่วมมือทางเศรษฐกิจและการเงิน ในกรอบอาเซียน บวก 3 ทั้งมาตรการริเริ่มพัฒนาตลาดพันธบัตรเอเชีย มาตรการริเริ่มเชียงใหม่ไปสู่การเป็นพหุภาคี ความคืบหน้าการดำเนินการของสำนักวิจัยเศรษฐกิจมหภาคของภูมิภาค และความร่วมมือทางเศรษฐกิจและการเงินของภูมิภาคอาเซียน บวก 3 ในอนาคต
นอกจากนี้ นายสมหมายยังมีกำหนดหารือทวิภาคีกับประธานเอดีบี เพื่อติดตามความก้าวหน้าของความร่วมมือระหว่างประเทศไทยกับเอดีบี รวมทั้งความร่วมมือในการพัฒนาเศรษฐกิจและสังคมในอนุภูมิภาคลุ่มแม่น้ำโขง เพื่อหารือถึงการดำเนินงานของเอดีบีช่วงที่ผ่านมาเกี่ยวกับการให้ความช่วยเหลือแก่ประเทศสมาชิกในภูมิภาคเอเชียและแปซิฟิกให้มีประสิทธิภาพ ในการทำตามเป้าหมายของการลดความยากจนในภูมิภาค รวมถึงหารือทวิภาคีกับผู้บริหารระดับสูงของสถาบันการเงินระหว่างประเทศชั้นนำอีกหลายแห่ง
ขณะที่ผู้แทนไทยจะเข้าร่วมการประชุมประเทศผู้บริจาคในกองทุนพัฒนาเอเชีย ซึ่งเป็นการประชุมเพื่อหารือแนวทางการพัฒนาการดำเนินงานของกองทุนพัฒนาเอเชียให้มีประสิทธิภาพยิ่งขึ้น